Καλεί τις χώρες της ΕΕ να υιοθετήσουν εθνικές στρατηγικές με σκοπό τη βελτίωση της οικονομικής και κοινωνικής κατάστασης των Ρομά έως το 2020. Η Ευρωπαϊκή Επιτροπή παρουσιάζει τους κοινούς στόχους σχετικά με την ένταξη της κοινότητας των Ρομά, οι οποίοι συμπληρώνουν τους στόχους της στρατηγικής "Ευρώπη 2020". Προκειμένου να μειωθούν οι υφιστάμενες ανισότητες σε σχέση με τον υπόλοιπο πληθυσμό, πριν από το τέλος του 2011, οι χώρες της ΕΕ όφειλαν να προτείνουν στρατηγικές ένταξης ή πακέτα μέτρων πολιτικής με σκοπό τη βελτίωση της πρόσβασης των Ρομά: στην εκπαίδευση, ώστε κάθε παιδί να ολοκληρώνει τουλάχιστον το δημοτικό σχολείο· στην απασχόληση· στην υγειονομική περίθαλψη· στην στέγαση· σε βασικές υπηρεσίες (ιδίως δημόσια παροχή ύδατος, δίκτυα φυσικού αερίου και ηλεκτρικής ενέργειας). Αξιολόγηση των στρατηγικών Η Επιτροπή έπρεπε να αξιολογήσει αυτές τις στρατηγικές το 2012 και να παρακολουθεί την εφαρμογή τους μέσω ενός μηχανισμού παρακολούθησης με τη συμμετοχή διαφόρων ομάδων. Εν προκειμένω, όφειλε να παρουσιάζει ετήσιες εκθέσεις παρακολούθησης στο Συμβούλιο και στο Ευρωπαϊκό Κοινοβούλιο. Τέλος, η ανακοίνωση αποσκοπεί στην ενθάρρυνση των μεταρρυθμίσεων και στην ενίσχυση της ευρωπαϊκής πλατφόρμας για την ένταξη των Ρομά. Εφαρμογή των εθνικών στρατηγικών Οι εθνικοί στόχοι για την ένταξη των Ρομά έπρεπε να τεθούν λαμβάνοντας υπόψη τις ανάγκες, τους περιορισμούς και τις διαφορετικές καταστάσεις σε κάθε χώρα της ΕΕ. Η προετοιμασία των στρατηγικών ένταξης έπρεπε να πραγματοποιηθεί με τη συμμετοχή των ενδιαφερόμενων μερών, και συγκεκριμένα των τοπικών και περιφερειακών αρχών, της κοινωνίας των πολιτών και εκπροσώπων των Ρομά. Έπρεπε να δημιουργηθεί ένα ενιαίο εθνικό σημείο επαφής σε κάθε χώρα της ΕΕ για την παρακολούθηση της δράσης. Χρηματοδότηση Οι πηγές χρηματοδότησης για τις εθνικές στρατηγικές έπρεπε να προσδιοριστούν με σαφήνεια. Αυτή η χρηματοδότηση μπορεί να προέρχεται από εθνικούς προϋπολογισμούς, διαρθρωτικά ταμεία ή άλλες πηγές χρηματοδότησης της ΕΕ (όπως ο μηχανισμός μικροχρηματοδοτήσεων Progress ή η ευρωπαϊκή πρωτοβουλία κοινωνικής καινοτομίας) ή από διεθνείς επιχορηγήσεις. Διεύρυνση της ΕΕ Οι ευρωπαϊκοί στόχοι για την ένταξη των Ρομά ισχύουν για τις χώρες τις οποίες αφορά η πολιτική της ΕΕ για τη διεύρυνση. Η Επιτροπή δεσμεύεται να στηρίξει τις προσπάθειες αυτών των χωρών, αυξάνοντας για παράδειγμα τη διαθέσιμη χρηματοδότηση. Επιπροσθέτως, η Επιτροπή παρακολουθεί την πρόοδο της κάθε χώρας και την παρουσιάζει στις ετήσιες εκθέσεις για τη διεύρυνση. Σύσταση του Συμβουλίου Το 2013 το Συμβούλιο εξέδωσε μια σύσταση για αποτελεσματικά μέτρα ένταξης των Ρομά. Αυτή η σύσταση καθόριζε δράσεις για την ενίσχυση της ένταξης των Ρομά στους εξής τομείς: Επιπλέον, εξέταζε ζητήματα όπως: την καταπολέμηση των διακρίσεων· την προστασία των παιδιών και των γυναικών Ρομά· τη μετουσίωση των εθνικών δεσμεύσεων σε τοπική δράση με ενίσχυση της συμμετοχής των τοπικών και περιφερειακών αρχών· την παρακολούθηση του αντικτύπου των πολιτικών· την αξιοποίηση του έργου των "φορέων ισότητας"· την ενίσχυση των εθνικών σημείων επαφής για τους Ρομά και την ανάπτυξη διακρατικής συνεργασίας.